I en lagerhal i Brovst står der massevis af tomme bure. Førhen husede dén og de øvrige bygninger godt og vel 3000 minktæver, indtil de måtte aflives i vinteren 2020. Siden da har minkavleren Dion Hjørringgaard ventet på, at boet skulle gøres op. Hans farm er én af i alt 25, der har haft besøg af en taksator i en af de såkaldte taksationskommissioner, som skal vurdere og værdisatte de omtrent 1100 minkfarme i Danmark. Dermed er han en af de første minkavlere, der står til at få del i den 19 milliarder kroner store erstatningspulje fra Christiansborg. Erstatning lader vente på sig Han spejder dog fortsat langt efter at få sin erstatning. Nu håber han, at den nye regering kan sætte skub i processen. - Jeg håber, at de speeder op for processen. Det synes jeg, at man skylder hele erhvervet. Måske skal der gives flere ressourcer til det, eller måske skal det gribes an på en anden måde. Mindre flueknepperi. Jeg har en masse ting, jeg kunne sige, men de kan sikkert finde mit nummer, så giver jeg dem i hvert fald gerne nogle gode råd, så vi kan komme videre, siger Dion Hjørringgaard. Selv er den nu tidligere minkavler og nuværende lastbilchauffør ikke helt utilfreds med den nye regering. - Personligt synes jeg, at det er okay. Det er set fra mit synspunkt bedre end en ren rød regering, siger han. Savner punktum Venstre og Moderaternes kovending i minksagen ærgrer dog Dion Hjørringgaard, som gerne havde set, at man kom helt til bunds i minkforløbet ved hjælp af en advokatundersøgelse. - Minksagen bliver nok aldrig lagt i graven. Der vil altid være en tvivl, nu hvor der ikke kommer en advokatundersøgelse. Det var jo en stor skandale. Man fjernede minkerhvervet, og man lukkede Nordjylland ned. Jeg synes, at man i gåseøjne gjorde en masse grimme ting. Så de (Socialdemokratiet, red.) kunne trænge til at blive kigget efter i sømmene, siger han. Ifølge Dion Hjørringgaard ville en advokatundersøgelse også gavne Socialdemokratiet, eftersom sådan én ville kunne lægge låg på sagen og rense luften. - Hvis der ikke er noget at komme efter, som de (Socialdemokratiet, red.) selv siger, der ikke er, så bliver de jo renset. Det, tror jeg, ville være godt. Også i forhold til tilliden til vores politikere, siger han.

Opsummering:
Tidligere minkavler håber, at den nye regering kan speede op for udbetaling af minkerstatning.